Sayêktosipun tumrap Prancis badhe minangkani punapa ingkang dados panêdhanipun Turki punika. Inggih jalaran ingkang kados makatên wau ingkang nuwuhakên pamuringipun bangsa Arab tuwin bangsa Armenie. Dene sababipun ingkang sakawit anggèning Prancis kêsampiran panguwaos ing Syrie tuwin Iskandarun punika pinanggih ing nalika sabibar pêrang donya, ingkang laladan ingriku punika dipun wastani laladan mandaat, kawigatosanipun, pêrlu anjagi supados paprentahanipun sagêd lêstantun sae. Nanging jalaran saking weya dumèh laladan wau kamanah botên sapintêna tiyangipun, botên beda kados weyanipun Inggris dhatêng tumindakipun ing Palestina. Mênggah pikantukipun ing kala punika ngantos sagêd nuwuhakên kapitadosanipun Prancis dhatêng laladan ingkang dipun êmbani wau, malah ngantos wontên rêmbag supados Prancis mardikakakên panguwaos ingriku, saha manawi kêlampahan Iskandarun mardika, lajêng uwal saking panguwaos Syrie saha lajêng anggolong dhatêng Turki. Bab punika Prancis botên sagêd damêl karampungan, wontênipun namung gumantung dhatêng Volkenbond. Cêkaking rêmbag, panêdha wau wontên sêsulakipun badhe kasêmbadan, saha adêging kanayakan ing Iskandarun badhe tumindak ing taun punika.